הדין המשמעתי של עורכי הדין וכן פעילותה של לשכת עו"ד ומוסדותיה מוסדרים בחוק לשכת עורכי הדין, התשכ"א - 1961 (להלן: "החוק"), והכללים שהותקנו על פיו.
התקשורת עם ועדת האתיקה נעשית בכתב בלבד באמצעות הדואר או הפקס. לא ניתן לקבל תלונות באמצעות הדואר האלקטרוני.
בכתב התלונה יש לציין את שמו המלא של עורך הדין, מספר רישיון אם ידוע, וכן כל פרט מזהה אחר, וכן לפרט באופן ברור את מלוא העובדות המהוות את העבירה לכאורה, וכן לצרף כל אסמכתא רלוונטית לתמיכה בגרסה ובטענות.
תלונה המוגשת נגד עו"ד מטופלת על ידי ועדת האתיקה המחוזית במחוז בו נמצא משרדו של עו"ד (הארץ מחולקת לחמישה מחוזות משפטיים: ירושלים, ת"א והמרכז, חיפה, באר שבע, ומחוז הצפון. לעניין זה ראה רשימת הערים במחוז ת"א).
הדיונים בוועדת האתיקה מתנהלים בדלתיים סגורות, ללא נוכחות מי מהצדדים לתלונה, ותוכנן חסוי. החלטות הוועדה מתקבלות על יסוד מלוא המסמכים המצויים בפניה, וכן בהתאם לפרטים נוספים שוועדת האתיקה מוצאת לנכון לדרוש ממי מהצדדים בהתאם לסעיף 6 לכללי לשכת עורכי הדין (סדרי הדין בבתי הדין המשמעתיים), התשע"ה - 2015.
החלטות ועדת האתיקה המחוזית נשלחות באמצעות הדואר אל הצדדים.
במידה וועדת האתיקה המחוזית תחליט לגנוז את כתב התלונה, ניתן לפנות, בהתאם לסעיף 63 לחוק, לגופים נוספים הרשאים להגיש קובלנה לבית הדין המשמעתי בשל עבירת משמעת: ועדת האתיקה הארצית, היועץ המשפטי לממשלה ופרקליט המדינה.
אם לאחר בדיקת ובחינת התלונה על ידי ועדת האתיקה המחוזית ימצא, כי יש בסיס לנקיטת צעדים משמעתיים נגד עו"ד, תוגש קובלנה לבית הדין המשמעתי במחוז. העונשים אשר בית הדין המשמעתי מוסמך להטיל מפורטים בסעיף 68, 68א. ו 69 לחוק.
הדיונים בבית הדין המשמעתי המחוזי יתנהלו באופן פומבי, למעט במקרים המנויים בסעיף 65א לחוק.
ערעור על פסק דין של בית הדין המשמעתי המחוזי יוגש לבית הדין המשמעתי הארצי. ערעור על פסקי דין של בית הדין המשמעתי הארצי יוגש לבית המשפט המחוזי בירושלים בשבתו כבית משפט לערעורים פלילים. בקשת רשות ערעור על פסקי הדין של בית המשפט המחוזי בירושלים תוגש ברשות לבית המשפט העליון.
יודגש, כי בתי הדין המשמעתיים מוסמכים לדון בעיניי משמעת בלבד. אין לוועדות האתיקה ולבתי הדין המשמעתיים סמכויות של בתי המשפט בתובענות אזרחיות או פליליות.
ניתן לפנות בכל שאלה למזכירות ועדת האתיקה בטלפון: 03-6905555 או בפקס: 03-6918074.
יובהר, כי אי קיום פרט פורמאלי של הנוהל אינו פוסל את ההליך המשמעתי.
במקרים מסוימים, לנוכח זהות הניהול ועדת אתיקה מחוזית עשויה להימצא בניגוד עניינים אשר לא יאפשר לה לטפל בתלונה מסוימת.
במצב זה, ועדת האתיקה המחוזית תעביר את התלונה לטיפול ועדת האתיקה הארצית.
ועדת האתיקה הארצית תהא רשאית לטפל בתלונה בעצמה, או להעבירה לוועדה מחוזית אחרת, כפי שיקבע ע"י יו"ר ועדת האתיקה הארצית.